ועדת הפנים ואיכות הסביבה, כנסת 16, פרוטוקול מספר 395, 2005-02-28 17:30

גאלב מג'אדלה: ערב טוב לכולם, אני מצטער על ההתראה הקצרה, האילוצים מעל הכול, אני שמח שאתם נמצאים כאן.

גאלב מג'אדלה: אני לא מתכוון לפתוח דיון היות ויש הסכמה לנוסח המוצע.

גאלב מג'אדלה: אני מבקש את אישורכם למשוך את החוק ולתקן את הנוסח המקובל עליכם, נוסח מתוקן.

גאלב מג'אדלה: אני רוצה להעמיד את זה להצבעה - - -

רשף חן: רגע, אפשר לקבל הסבר מה השינוי?

מירי פרנקל-שור: אני אסביר מה השינוי.

מירי פרנקל-שור: מונחים בפניכם שני הנוסחים, הנוסח שבו מופיעה החתימה שלי, זה הנוסח שהונח במליאה.

מירי פרנקל-שור: הנוסח שהונח במליאה, קיבלנו הדים שהוא מסורבל.

מירי פרנקל-שור: הוא אומר, שהנורמטיביות קבועה בסיפא של הצעת החוק, ששעון הקיץ יתחיל כאשר יום שישי נופל ב-1 באפריל, אז יוזז שעון הקיץ.

מירי פרנקל-שור: ואז התעוררה השאלה, מה קורה כאשר 1 באפריל הוא לא יום שישי, קבענו, יום שישי האחרון בחודש מרץ.

מירי פרנקל-שור: הנוסח המונח בפניכם לא כולל את התסבוכת הזאת אלא קובע, שזה יום שישי האחרון שלפני ה-2 באפריל.

מירי פרנקל-שור: ברגע שאנחנו אומרים, לפני ה-2 באפריל, זאת אומרת, שזה כולל גם את יום שישי ה-1 באפריל.

מירי פרנקל-שור: לדעתנו הנוסח הרבה יותר בהיר.

חמי דורון: לפי זה, כמה ימים יוצא בסך הכל?

מירי פרנקל-שור: זה יוצא אותו הדבר, 160-170 ימים, אין שינוי מהנוסח שאושר בוועדה.

מירי פרנקל-שור: הנוסח המוצע: "בכל שנה, בין יום שישי האחרון שלפני ה-2 באפריל בשעה 02:00, לבין יום ראשון האחרון שלפני י' בתשרי, בשעה 02:00, יוקדם הזמן בישראל בשעה אחת נוספת, כך שיקדים את זמן יקום מתואם בשלוש שעות".

מירי פרנקל-שור: ראשית צריכה להתקבל החלטת הוועדה על משיכת הצעת החוק לפי סעיף 124 לתקנון.

מירי פרנקל-שור: זאת ההצעה הראשונה שעליה יש לקבל את ההחלטה.

מירי פרנקל-שור: ואם תתקבל ההחלטה למשוך, הנוסח טנטטיבית מאושר פה בוועדה להנחה מחדש, אנחנו מקווים שנספיק עוד היום.

חיים אורון: בתשובה לשאלתו של חבר הכנסת חמי דורון, כמה ימים שעון הקיץ - בעשרים השנים הקרובות, בתשע השנים הוא מעל 180 יום - - -

מירי פרנקל-שור: נכון, אתה צודק.

חיים אורון: כי נאמר לפרוטוקול 160-170 ימים.

מירי פרנקל-שור: נכון.

חיים אורון: ברוב השנים הוא באזור של 180 יום, פעמיים במשך 20 שנה שהוא מתקצר, זה שנה לאחר שנה מעוברת - - -

דוד אזולאי: הדוגמה הזאת נכונה אחת לארבע שנים.

גאלב מג'אדלה: אני מצביע, מי בעד משיכת החוק.

גאלב מג'אדלה: הצבעה בעד - 8 נגד - 2 נמנעים - אין ההצעה התקבלה.

גאלב מג'אדלה: ההצעה התקבלה, החזרה לדיון בוועדה לפי סעיף 124 לתקנון.

גאלב מג'אדלה: כעת אני מצביע, מי בעד אישור הנוסח והנחתו על שולחן הכנסת.

גאלב מג'אדלה: הצבעה בעד - 8 נגד - 2 נמנעים - אין ההצעה התקבלה.

גאלב מג'אדלה: הצעת חוק קביעת הזמן (תיקון), התשס"ה-2005, נוסח מתוקן, ההצעה התקבלה.

גאלב מג'אדלה: אני מודה לכולם, הישיבה נעולה.